Kerima Polotan Tuvera

**Si Kerima Polotan-Tuvera** (Disyembre 16, 1925 - Agosto 19, 2011) sarong Pilipinong parasurat nin osipon, salaysay, asin sarong peryodista. Pira sa saiyang mga gibo napublikar gamit ang saiyang alyas na "Patricia S. Torres". 

## Personal na buhay
Namundag sa Jolo, Sulu, binunyagan siya sa ngaran **na Putli Kerima**. An saiyang ama sarong koronel sa hukbo, asin an saiyang ina nagtukdo nin home economics. Huli sa pirmehang pagbalyo kan saiyang ama sa destino, siya nag-istar sa manlaen-laen na lugar asin nag-adal sa mga pampublikong eskwelahan kan Pangasinan, Tarlac, Laguna, Nueva Ecija asin Rizal.

Nagtapos siya sa Far Eastern University Girls' High School. Kan 1944, nag-enrol siya sa Eskwelahan nin Nars kan Unibersidad kan Pilipinas, alagad an Batalya sa Manila iyo an nagpundo sa saiyang pag-adal. Kan 1945,siya nagbalyo sa Arellano University, kun saen siya sa nag-atendar asin nag adal nin pagsurat sa klase ni Teodoro M. Locsin asin nag-edit kan enot na isyu kan *Arellano Literary Review*. Nagtrabaho siya sa *Your Magazine*, *This Week* asin sa *Junior Red Cross Magazine*.

Kan 1949, naagom niya an newsman na si Juan Capiendo Tuvera, sarong amigo kan aki pa asin kapwa parasurat,  sagkod sinda nagkaigwa nin 10 aki, kabali digdi an fictionist na si Katrina Tuvera. 

## Saiyang Mga Obra sa Panahon kan Batas Militar
Sa pag'oltan kan mga taon 1966 asin 1986, an saiyang agom nagserbi bilang executive assistant asin parasurat kan Presidente kaidto na si Ferdinand Marcos. An trabaho kan saiyang agom an nagdara saiya sa sirkulo kan mga Marcos. Kan panahon na ini (1969) na si Polotan-Tuvera nagsurat kan solamenteng opisyal na inaprobaran na biograpiya kan First Lady Imelda Marcos, *si Imelda Romualdez Marcos: sarong biograpiya kan First Lady kan Pilipinas*.

Kan panahon kan batas militar sa Filipinas, siya an nagtogdas asin nag-edit kan opisyal na inaprobaran na *FOCUS Magazine,* siring man kan peryodikong *Evening Post*.

## Mga obra asin premyo
An saiyang halipot na istorya kan 1952, *The Virgin*, nanggana nin duwang enot na premyo: kan Philippines Free Press Literary Awards asin kan Palanca Awards. Kan 1957, nag-edit siya nin sarong antolohiya para sa Don Carlos Palanca Memorial Awards for Literature, na may mga halipot na osipon na nanggana nin premyo sa Ingles asin Tagalog poon 1951 sagkod 1952.  An saiyang mga halipot na osipon na “The Trap” (1956), “The Giants” (1959), “The Tourists” (1960s), “The Sundays” (1961) asin “A Various Season” (1966) gabos nanggana kan enot na premyo kan Palanca Awards.

Kan 1966, ipinublikar niya an *Stories*, sarong koleksyon nin onseng istorya. Kan 1970, kasabay kan pagsurat kan biograpiya ni Imelda Marcos, si Polotan-Tuvera nagtipon nin kwarenta y dos kan saiyang mga hard-hitting na mga essay sa laog kan saiyang mga taon bilang sarong staff writer kan *Philippines Free Press* asin ipinublikar ini sa irarom kan titulong *Author's Circle.* Kan 1976, pig-edit niya an apat na tomo na *Anthology of Don Palanca Memorial Award Winners*. Kan 1977, nagpublikar siya nin saro pang koleksyon nin treynta y singko na mga essay, *Adventures in a Forgotten Country*. Kan huring parte kan dekada 1990, an University of the Philippines Press ipinublikar giraray an gabos niyang mayor na obra.

An 1961 Stonehill Award itinao ki Polotan-Tuvera, para sa saiyang nobelang *The Hand of the Enemy*. Kan 1963, naresibe niya an Republic Cultural Heritage Award, sarong premyo na pinundo kan 2003  alagad kaidto pigkonsiderar na pinakahalangkaw na porma nin pagmidbid kan gobyerno para sa mga artista kan panahon na idto. An syudad nin Manila nagtao ki Polotan-Tuvera kan saindang *Patnubay ng Sining sa Kalinangan Award*, bilang pagmidbid sa saiyang mga kontribusyon sa intelektuwal asin cultural life.

## Kagadanan
Si Polotan-Tuvera nagadan sa edad na 85, pakatapos nin nagdadanay na helang. Nagsapo siya nin stroke asin naggamit nin silyang de rueda sa huring mga bulan kan saiyang buhay. An wake ginibo sa Funeraria Paz Sucat, sa laog kan Manila Memorial Park.

An Nasyonal na Artista para sa Literatura na si Edith L. Tiempo, sarong dayupot na katood ni Polotan-Tuvera, nagadan pakalihis nin duwang aldaw, na nagin dahelan nin pagmondo sa mga parasurat kan nasyon. An Palasyo kan Malacañan, sa paagi kan Tagapagtaram kan Presidente na si Edwin Lacierda, nagpaluwas nin sarong pahayag: "An administrasyon ni Aquino, sagkod an satuyang nasyon, nagkakasararo sa kamunduan sa saindang paghale." Minidbid kan opisyal na pahayag an obra ni Polotan-Tuvera bilang "crucial sa pag'uswag kan Philippine Literary Fiction na isinurat gikan sa Ingles" asin pigsambit an impluwensya ni Polotan-Tuvera sa "mga henerasyon nin mga parasurat."

Si Rina Jimenez-David kan Philippine Daily Inquirer ilinadawan an mga halipot na istorya asin nobela ni Polotan-Tuvera bilang "daing sentimental asin malinaw na mga paglaladawan nin kulog nin boot asin pagkadisganar. Alagad an saiyang pagsurat nakakasilaw asin dai nagluluya sa saiyang pagkasadiosan."

Sa eulogy para ki Polotan-Tuvera, an kapwa Palanca-winning na parasurat asin katood na si Rony Diaz nagsabi, "An bilang kan mga libro na saiyang pigsurat dai man talaga mahalaga huli ta gabos sinda igwa nin mga istorya asin mga essay na may nakakapukaw na kagayunan asin hararom na kadunungan."

Si Polotan-Tuvera pigwalat an saiyang sampulong aki asin labing siyam na makoapo.

## Mga Reperensya


## Mga panluwas na sumpay

* Full Text: The Virgin by Kerima Polotan